钦定古今图书集成/明伦汇编/氏族典/第109卷 > 《廖用贤尚友录》 > 崔林
## 钦定古今图书集成/明伦汇编/氏族典/第109卷 > 《廖用贤尚友录》 > 崔林

按《魏志崔林传》，“林字德儒，清河武城人。少时晚成，宗
族莫知，惟从兄琰异之。太祖定冀州，召除邬长，贫无
车马，单步之官。太祖征壶关，问长吏德政最者，并州
刺史张陟以林对。于是擢为冀州主簿，徙署别驾丞
相掾属。魏国既建，稍迁御史中丞。文帝践阼，拜尚书，
出为幽州刺史。在官一期，寇窃寝息，以不事上司，左”
迁河间太守，清论多为林怨。迁大鸿胪。明帝即位，赐
爵关内侯，转光禄勋、司隶校尉。属郡皆罢非法，除过
员吏。林为政推诚简，存大体，去后每辄见思。景初元
年，司徒、司空并缺，散骑侍郎孟康荐林，后年遂为司
空，封安阳亭侯，顷之，又进封安阳乡侯。正始五年薨，
谥曰孝侯。子述嗣。